PAGE  
1

17.2.09
פרוטוקול ישיבת הצוות המקצועי לבחינת והקמת מערך תרגום מקיף
17.2.09, משרד עו"ד רחל גרשוני, הלל 6, ירושלים
נכחו בדיון:

גב' נטע ברנר-נאור – הלשכה המשפטית, משרד התמ"ת – יו"ר הצוות 

גב' רחל גרשוני – מתאמת בין משרדית למאבק בסחר בבני אדם, משרד המשפטים

גב' מירב שמואלי – היחידה לתיאום המאבק בסחר בבני אדם, משרד המשפטים

מר ישי פז – רע"נ זרים, ראש צוות אכיפה, משרד הפנים
גב' עדי וילינגר – מוקד סיוע לעובדים זרים

מר נאיף הינו – ממונה מחוז תל-אביב וחיפה, משרד התמ"ת
מר יצחק הלוי – ק' מש"ל ארצי, משטרה
מר אוראל אברהמי – ר' חו' תקציב – אגף חקירות ומודיעין, משטרה 
גב' שרה אשכנזי – רכזת פניות, מסיל"ה

גב' סימה עלפי – הנהלת בתי-המשפט

גב' דנה שקד – רכזת עובדים סינים, קו לעובד

גב' מיכל יוספוף – ממונה על בקורת גבולות ומעברים, משרד הפנים

גב' אורלי דהן – לשכה משפטית, משרד הפנים

גב' יעל קוטיק – לשכת היועץ המשפטי של משרד המשפטים

גב' שושנה שטראוס – הלשכה המשפטית, משרד התמ"ת
א. מטרת הישיבה:

הישיבה התמקדה בהגדרת בעיות בתחום התרגום, בהן נתקלים הגורמים השונים הבאים במגע עם עובדים זרים ועם אוכלוסיות זרות אחרות. בנוסף, הועלו מספר הצעות לפתרון בעיות אלה.     
ב. בעיות בתחום התרגום:

בתחילת הישיבה חזרה גב' נטע ברנר-נאור על בעיות שהועלו בישיבת הצוות הקודמת. להלן נסכם הן בעיות אלה והן בעיות שהועלו בפגישה הנוכחית:  

1. בעיות כלליות:

1. חשש לניגוד עניינים: בהעדר תרגום מקצועי, נעשה לעתים קרובות תרגום ע"י מתנדבים של ארגוני הסיוע, מקהילת העובדים הזרים או ממקומות אחרים. במקרים כאלה עולה הטענה כי התרגום אינו אוביקטיבי וכי קיים חשש לניגוד עניינים. לדוגמא: בבית הדין לעבודה, הנתבעים בד"כ מסרבים לקבל תרגום מטעם "קו לעובד", בטענה שהתרגום אינו אוביקטיבי. התוצאה היא שפעמים רבות אין כל תרגום. יתרה מזו, במקרים מסוימים השימוש במתנדבים לצורך תרגום אף עלול לפגוע במהימנות העדות, וזאת בשל טענת חוסר האוביקטיביות של התרגום. 
2. גישה לממונה על זכויות עובדים זרים: "קו לעובד" הצביע על בעיה בגישה של עובדים זרים לגב' איריס מעיין, הממונה על זכויות עובדים זרים במשרד התמ"ת. זאת מאחר ועקב העדר תרגום, העובדים הזרים אינם מצליחים לברר מהן שעות הקבלה של הממונה, והאם יש לקבוע פגישות עמה מראש. בנוסף, לטענת הארגון, כשהעובדים כבר מגיעים אל הממונה, פעמים רבות חסר מתורגמן. 
3. העדר תרגום במקומות מבודדים: "קו לעובד" הצביע על הבעיה של העדר תרגום במקומות שקשה להגיע אליהם, כגון חוות חקלאיות מרוחקות. 
4. העדר מתורגמנים בשפות מסוימות (ערבית, צרפתית וטיגרית) במתקן קציעות. 
5. מחסור בתרגום בבתי חולים: ארגון "רופאים לזכויות אדם" טען כי קיים מחסור בתרגום בבתי-חולים, ובמיוחד בחדרי מיון. 

6. מספר החוקרים שכותבים אנגלית וערבית הוא קטן מאד (גם אם הם דוברים שפות אלה). 
7. בעיה מרכזית: שירותי התרגום הניתנים ע"י חברת פרוטוקול: חברת פרוטוקול זכתה במכרז הממשלתי לשירותי תרגום, כך שמשרדי הממשלה מנועים מלעבוד עם מתורגמנים אחרים. בנוסף, יש למשטרה הסכם נפרד עם "פרוטוקול", רק לענין חומר כתוב ותמלילים. גורמים רבים דיווחו על בעיות בשירותי התרגום של "פרוטוקול". הבעיות הן בתחומים הבאים: 
· זמינות: פעמים רבות מתורגמנים אינם מגיעים לבצע תרגום, או שהם מגיעים באיחור. 

· איכות: פעמים רבות איכות התרגום אינה טובה.

· שפות: ל"פרוטוקול" אין מתורגמנים בכל השפות/הניבים. 

· הועלתה גם הטענה שחברת פרוטוקול מפרה זכויות של העובדים שלה. 

2. בעיות בצמתים ספציפים:

הבעיות שהועלו לעיל, ובעיקר הבעיות מול חברת פרוטוקול, הן נחלת רוב הצמתים בהם נדרש תרגום. להלן נפרט בעיות יחודיות עמן מתמודדים צמתים ספציפים.   
1. המשטרה: 
לדברי מר יצחק הלוי, הבעיה המרכזית היא מחסור בתרגום לשפות ספציפיות, כגון סינית, הודית, תאילנדית ונפאלית. לענין איכות התרגום של "פרוטוקול": ביחידה שלו נערכת בקרה על החומר המתורגם ע"י "פרוטוקול". עקב בעיות שונות שהתגלו, הוזמנה החברה לשימוע לפני כחצי שנה, ומאז השתפרה האיכות. גב' נטע ברנר-נאור שאלה כיצד יכולה היחידה לבקר את איכות התרגום אם אין לה דוברי השפות הרלבנטיות. מר הלוי השיב שנבדקו תמלילים בעברית, וכן בשפות בהן קל לבדוק את איכות התרגום, כגון אנגלית ורוסית. 

2. משרד התמ"ת – יחידת הסמך לעובדים זרים:
לדברי מר נאיף הינו, יחידת הסמך לעובדים זרים נתקלת בבעית היעדר תרגום במספר שפות, בעיקר סינית, תאילנדית וערבית. מר הינו ציין כי מפקחי המחוז, בדרך כלל, אינם פונים ל"פרוטוקול" לצורך הזמנת מתורגמן שיגיע עם המפקח לאתרי העבודה. 
בעיה נוספת אותה ציין מר הינו קשורה בסמכות להכנס לאתר עבודה בלווי מתורגמן מטעם "קו לעובד". לדבריו, כאשר נעזרת יחידת הסמך במתורגמן מטעם "קו לעובד" (בהעדר תרגום של "פרוטוקול"), מעסיקים מסרבים להכניס את המתורגמן, בטענה שאין לו אישור להכנס למקומות אליהם נכנסים מפקחי התמ"ת. בישיבה התעוררה השאלה, האם מותר למפקחי התמ"ת להביא איתם מתורגמנים שהם כח-עזר להם בתוקף סמכותם הם להכנס לאתרי עבודה? והאם יש לענין זה הבדל בין מתורגמן מטעם ארגון כגון "קו לעובד", לבין מתורגמן שאינו משויך לארגון? 
לאחר הישיבה נערכה בדיקה משפטית לגבי שאלה זו, ע"י גב' נטע ברנר-נאור. הבדיקה העלתה כי ניתן להיעזר בכח-עזר לצורך פיקוח, כולל מתורגמן. (כאשר עדיף כי התרגום יעשה ע"י מתורגמן ניטרלי ולא מטעם ארגון כלשהו). עם זאת, כאשר מעסיק מסרב לאפשר למתורגמן להכנס לאתר שלו, אין להכניס את המתורגמן, שכן בעל הסמכות להכנס הוא המפקח בלבד. במקרה בו המעסיק מסרב לאפשר למתורגמן להכנס לאתר העבודה שלו, יש להשתמש באמצעי אחר, כגון: להוציא את העובד מאתר העבודה ולתשאל אותו, בעזרת המתורגמן, מחוץ לאתר. לכך לא נדרשת הסכמת המעסיק. במקרה כזה ניתן להשתמש גם בשירות של מתורגמן מ"קו לעובד", ואם למעסיק תהיה לאחר מכן בעיה עם התרגום, הוא יוכל להעלותה בפני בית המשפט. 
בעייה נוספת בה נתקלה יחידת הסמך לעובדים זרים הועלתה ע"י מר ישי פז, ועניינה מהימנות של ראיות. לדברי מר פז, העדר תרגום מקצועי זמין מאלץ את צוות האכיפה לאסוף ראיות מבלי להתבסס על דברי המתלונן, וכך התלונה הופכת לאינדיקטיבית בלבד. 

בנוסף, התעורר בישיבה דיון בעניין ניהול חקירה שלא בשפת אמו של הנחקר. לדברי מר ישי פז, בכל יום יש צורך לערוך חקירות לכמה עשרות עובדים זרים, בעיקר באיזור הדרום, בשפות רבות ושונות שלא תמיד ניתן לצפותן מראש. בהעדר תרגום לכל שפה ושפה, ניתנת לפעמים עדות בשפה שאינה שפת האם של הנחקר (לדוגמא: כשסודני מעיד בערבית, העדות אינה בשפת אמו). מר יצחק הלוי הבהיר כי ע"פ חוק סדר הדין הפלילי (חקירת חשודים), תשס"ב-2002, חקירת חשוד צריכה להתנהל בשפת החשוד או בשפה שהוא מבין ודובר (סעיף 2 לחוק). (כלומר, אין חובה שזו תהיה שפת האם דווקא). תיעוד החקירה בכתב חייב להיות בשפה בה התנהלה החקירה. (סעיף 8(1) לחוק). אם לא ניתן לתעד את החקירה בכתב בשפה בה היא התנהלה, נדרש בנוסף גם תיעוד חזותי או קולי שלה (סעיף 8(2) לחוק). לדוגמא: ישנם מתורגמנים שהם דוברי סינית אך לא כותבי סינית, ואזי יש להקליט את החקירה. גב' עדי וילינגר העירה כי חקירות רבות מתנהלות באנגלית או בערבית אולם אינן מתועדות בכתב בשפות אלה. 

3. משרד הפנים: 

גב' אורלי דהן מסרה שהבעיה העיקרית בה נתקל משרד הפנים היא בעיה של זמינות תרגום. לדוגמא, ישנה בעיה של זמינות תרגום לגבי שמיעת טענות לפני מתן החלטה בדבר מעצר או שחרור של אדם ממשמורת. בזמן ההמתנה להגעת מתורגמן, האדם שבעניינו צריכה להנתן החלטה מצוי במשמורת. הבעיה נהיית מורכבת יותר לאור העובדה שקיימת חובה ע"פ חוק לערוך שימוע תוך 24 שעות. גב' רחל גרשוני שאלה מה עושים במקרים כאלה. גב' דהן וגב' מיכל יוספוף השיבו שעושים כל מה שניתן כדי לערוך שימוע תוך 24 שעות (למשל, "מדברים" עם הידיים, או מבקשים מאדם הדובר אותה שפה והנמצא במקרה באיזור – כגון אדם אחר שנמצא במשמורת – לשמש כמתורגמן).

הבעייתיות הנובעת מחוסר זמינותו של תרגום מקצועי במקרים כאלה ברורה. ראשית, שימועים במשרד הפנים נערכים ללא תרגום או ע"י תרגום לא מקצועי (ואולי אף לא אוביקטיבי), דבר העלול להביא להחלטות שגויות. שנית, חוסר זמינות התרגום עלול לגרום להפרת חוק  ולאפשרות של שלילת חירות אסורה. 
גב' שושנה שטראוס ציינה שמשרד התמ"ת ביקש שטופס מאגר העובדים הזרים ברשות ההגירה יפורסם מראש באנגלית, אולם רשות ההגירה סירבה לעשות זאת. 
גב' רחל גרשוני ציינה שגם לשכות משרד האוכלוסין צריכות תרגום.

4. הנהלת בתי-המשפט: 
גב' סימה עלפי ציינה שהדיונים בבתי המשפט נקבעים מראש ולכן יש פחות בעיות לגבי זמינות מתורגמנים. לגבי דיונים דחופים – יש במערכת דוברי שפות כגון רוסית, ערבית ואנגלית. אם אפשר, משתמשים בהם ולא ב"פרוטוקול". לגבי בעיות מול "פרוטוקול", היא תפנה אל הצוות את גב' שלומית לוי, סמנכ"לית לעניינים אלה בהנהלת בתי-המשפט. 

5. מסיל"ה: 
גב' שרה אשכנזי ציינה כי כאשר נערך תרגום ע"י אנשים מקהילת העובדים הזרים (בהעדר תרגום מטעם "פרוטוקול"), מתעוררת השאלה: כיצד לשלם עבור התרגום, לאור החובה החלה על המדינה לבצע תרגום רק באמצעות "פרוטוקול"? (בעיה זו מתעצמת כשמדובר במתורגמנים הנמצאים בארץ ללא אשרה חוקית). 
6. בית הדין למשמורת: 

גב' עדי וילינגר ציינה כי "מוקד סיוע לעובדים זרים" נתקל בבעיות רבות הנובעות מתרגום לקוי או מהעדר תרגום בבית הדין למשמורת (למשל: פעמים רבות הפרוטוקולים של הדיונים אינם משקפים את מה שהתרחש במהלך השיחה, כגון דיבור בבליל שפות, באנגלית רצוצה או "בידיים").

7. מנהלת ההגירה:

גב' עדי וילינגר ציינה כי לעתים, עקב קשיי שפה, החוקרים אינם מצליחים להגיע לעומק תלונה שהוגשה. לדבריה, יש בידיה דוגמאות רבות לחומר חקירה שהוא בלתי קוהרנטי עקב תרגום לקוי. לדוגמא: תמלול בעברית של חקירה בנפאלית, ממנו עולה שהנחקרת לא הבינה את השאלות. 

8. הסיוע המשפטי:

גב' עדי וילינגר העירה כי נדרש תרגום גם לסיוע המשפטי שמייצג קורבנות עבירה בהליכים אזרחיים. גב' רחל גרשוני ציינה כי לישיבה הבאה של הצוות יש להזמין את גב' סיגלית זהר מן הסיוע המשפטי ולשמוע ממנה אם נתקלו בבעיות בתחום התרגום.

ג. הצעות לפתרון:

א. נגישות לממונה על זכויות עובדים זרים במשרד התמ"ת: 
בישיבה הקודמת של הצוות, הועלו הצעות הפתרון הבאות: 
· לנסות לערוך פתקים בשפה הסינית שיעמדו לרשות העובדים בכניסה לבניין, ויפרטו שעות קבלת קהל, החובה לקבוע פגישה מראש וכו'. 
· ש"קו לעובד" יקח על עצמו ליידע את העובדים על כך שניתן לפנות לממונה, וכן לתאם עבורם את הפגישה. במהלך הישיבה הנוכחית, גב' דנה שקד הביעה דעתה ש"קו לעובד" לא יוכל לעשות זאת, שכן מדובר במקרים רבים מאד. 
· שהממונה תקבע שעות קבלה אחה"צ.

· שמשרד התמ"ת יקבע תקן לדובר סינית.

ב. בעיות באיכות וזמינות התרגום:

1. תרגום טלפוני: גב' שושנה שטראוס העלתה את הפתרון של תרגום טלפוני. גב' עדי וילינגר העירה של"מוקד סיוע לעובדים זרים" היה נסיון לא טוב עם תרגום טלפוני (סרבול, העדר יכולת להתרשם מהבעות פנים ושפת גוף). 
2. video conference: גב' מיכל יוספוף העלתה את הפתרון של video conference. גב' עדי וילינגר ציינה שזה יקר, ושלא לכל פקיד במשרד הפנים יש מסך. 
3. תקנים בשירות המדינה: מר ישי פז הציע לגייס מתורגמנים אשר יעבדו בשירות המדינה. הוא הציע שבכל מחוז יועסקו מתורגמנים דוברי 3-4 שפות דומיננטיות. מר פז הוסיף שבית הסוהר בקציעות החל לקבל לעבודה רק חוקרים שהם דוברי שפות, כגון ערבית. לדבריו, יש להוסיף דוברי שפות נוספות. גב' מיכל יוספוף ציינה שגם בלשכות הקולטות עובדים זרים במשרד הפנים, מקפידים שיועסקו דוברי שפות שונות. גם מר נאיף הינו הציע שביחידת הסמך לעובדים זרים יהיה בכל צוות מתורגמן, עובד מדינה, אשר יוכל לתרגם לסינית ולתאילנדית, ואשר תהיה לו סמכות להכנס לאתרים המפוקחים. 

4. טופס מובנה בשפות שונות: מר נאיף הינו הציע לעשות שימוש בטופס מובנה עם מספר שאלות קבועות במספר שפות, בעיקר סינית ("כמה אתה מרוויח?" וכו'). גב' רחל גרשוני העירה כי טופס כזה אינו אופטימלי, שכן בצוות הבין משרדי לקביעת מערך זיהוי לקורבנות סחר לעבדות נקבע שכדאי להשאיר מקום גם לשאלות פתוחות. רשימה סגורה של שאלות קבועות עלולה להגביל את המידע הנמסר ואולי אף להשפיע על כיוון התשובות.   
5. ניסוח תנאים לענין איכות התרגום במכרז חדש: גב' שושנה שטראוס הציעה לחשוב על ניסוח תנאים בדבר איכות התרגום, במכרז חדש שיערך עם חברת תרגום. 
6. ידיעת אנגלית כתנאי לקבלת אשרה: גב' מיכל יוספוף הציעה שתנאי למתן אשרה לעובד זר יהיה ידיעת השפה האנגלית. גב' שושנה שטראוס העירה שבתחום הסיעוד הדבר כבר נעשה, החל מ-2008. (חריג לכך: אם למעסיק יש צורך מיוחד בדובר שפה ספציפית, למשל רומנית, ואם מוודאים שישנו אדם נוסף בסביבה שיכול לתקשר עם העובד בשפה שהוא מבין).

ד. חברת פרוטוקול:
מעבר לדברים שצוינו לעיל בדבר ליקויים בתפקוד "פרוטוקול", במהלך הישיבה עלו נקודות נוספות בענין הקשר עם חברה זו. 
1. ההסכם בין המשטרה ל"פרוטוקול": כפי שצויין לעיל, למשטרה הסכם נפרד עם "פרוטוקול", שאינו כפוף למכרז החשב הכללי, ושעוסק אך ורק בתרגום חומר כתוב ובתמלילים. ע"פ הסכם זה, אם "פרוטוקול" אינה יכולה לספק מתורגמן, רשאית המשטרה לפנות למתורגמן אחר, ו"פרוטוקול" מחוייבת לשלם עבור התרגום.  התעוררה השאלה: האם מדובר רק בחברת תרגום, או גם במתורגמן שהוא אדם פרטי? נקבע שיש לבדוק זאת. 
2. ראיות לליקויים בשירותי התרגום של "פרוטוקול": לענין הבעיות המתעוררות בקשר ל"פרוטוקול", ציינה גב' נטע ברנר-נאור כי נדרשות ראיות לבעיות אלה, אחרת לא ניתן יהיה להתלונן בפני החברה. נשאל האם למישהו מהנוכחים יש רישום לגבי מקרים בעיתיים. גב' עדי וילינגר ציינה כי לדעתה, מינהלת ההגירה ובית הדין לבקורת משמורת ישמחו לתת עדויות על בעיות בשירותי התרגום של "פרוטוקול". מר יצחק הלוי ציין כי יש בידי המשטרה רישומים על כ-30 תלונות, אולם הם נוגעים רק לענין תמלול. לבקשת גב' רחל גרשוני להעביר תלונות אלה לצוות התרגום, אמר מר הלוי כי אינו בטוח שיהיה זה תקין להעביר התלונות, אולם הוא יבדוק זאת. מר ישי פז ציין כי אין בידיו רישום על תלונות קונקרטיות, אולם הוא יבקש שיאספו דוגמאות לכך מהמערכת.
3. בדיקת תנאי המכרז עם "פרוטוקול": גב' רחל גרשוני ביקשה מגב' יעל קוטיק לבדוק, לקראת ישיבת הצוות הבאה, את השאלות הבאות: (1) כיצד נערך המכרז עם פרוטוקול? (2) כיצד נבדקו איכויות התרגום? (3) מהן הסנקציות נגד פרוטוקול במקרה של הפרת התחייבויותיה ע"פ המכרז? 
ה. משימות לקראת הישיבה הבאה:

1. גב' יעל קוטיק: איך נערך המכרז עם חב' פרוטוקול? איך נבדקו האיכויות? מהן הסנקציות נגד פרוטוקול, ע"פ המכרז? 
2. מר יצחק הלוי ומר אוראל אברהמי: כאמור, ע"פ ההסכם הנפרד שיש למשטרה עם חברת פרוטוקול, במידה ופרוטוקול אינה מספקת מתורגמן, רשאית המשטרה לפנות למתורגמן אחר, וחברת פרוטוקול מחויבת לשלם עבור התרגום. יש לבדוק: האם מדובר רק בחברת תרגום אחרת, או גם במתורגמן פרטי? 
3. מר יצחק הלוי: האם יש רישום של תלונות לגבי שירותי התרגום של פרוטקול במשטרה? אם כן, האם ניתן יהיה למסור אותם לצוות?  
4. הנהלת בתי-המשפט והפרקליטות: בעיות עם פרוטוקול בדיונים בבתי-המשפט. 
5. גב' סיגלית זהר: בעיות עם פרוטוקול בהן נתקלו אנשי הסיוע המשפטי.  
6. גב' שושנה שטראוס: תרגום טלפוני – כיצד מבצעים זאת IOM וארגונים אחרים? 
7. משטרת ההגירה (מר דודי פרץ): בעיות עם "פרוטוקול" בהן נתקלו אנשי משטרת ההגירה.     
ו. לישיבה הבאה יש לזמן את הגורמים הבאים: 
מר ליאור אגאי – מינהל הרכש הממשלתי, משרד האוצר

גב' סיגלית זהר – הסיוע המשפטי, משרד המשפטים

גב' דליה אברמוף או גב' ליאנה בלומנטל - פרקליטות (שישלחו נציג מהפרקליטות שיוכל לרכז את הבעיות בתחום התרגום בבתי המשפט ובפרקליטות)

גב' שלומית לוי – הנהלת בתי המשפט

מר יוסי אדלשטיין – משרד הפנים 

נציג מקציעות

גב' רינת דוידוביץ – מקלט "מעגן"

וכן את החברים הקבועים בצוות, הכוללים את:

גב' נטע ברנר-נאור – משרד התמ"ת

גב' יעל קוטיק – משרד המשפטים

גב' נירית פסח – משרד הבריאות

גב' מיכל יוספוף וגב' אורלי דהן - משרד הפנים  

מר דודי פרץ – משטרת ההגירה

גב' איריס מעיין  - הממונה על זכויות עובדים זרים במשרד התמ"ת
גב' שושנה שטראוס – משרד התמ"ת 
גב' מירב שמואלי – היחידה לתיאום המאבק בסחר בבני-אדם, משרד המשפטים 

ונציגי הארגונים הבאים: מסיל"ה, קו לעובד, מוקד סיוע לעובדים זרים, רופאים לזכויות אדם

רשמה וערכה: מירב שמואלי
